C 418/44

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 418/15)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„Figatelli de l’Ile de Beauté”/„Figatellu de l’Ile de Beauté”

EU br.: PGI-FR-02432 — 17. kolovoza 2018..

ZOI ( ) ZOZP (X)

1. Naziv

„Figatelli de l’Ile de Beauté”/„Figatellu de l’Ile de Beauté”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

Proizvod „Figatelli de l’Ile de Beauté”/„Figatellu de l’Ile de Beauté” kobasica je za kuhanje od sirove jetre , u prirodnom crijevu u obliku slova „U”. U presjeku su vidljivi komadići grubo mljevenog svinjskog mesa, masnog tkiva i jetre.

Zbog dimljenja je obično jantarne do smeđe boje koja nije nužno ujednačena.

Unutarnja se boja izmjenjuje od tamnocrvenih do smeđih te bijelih komadića.

Boja proizvoda s većim udjelom jetre gotovo je crna.

Isprva se osjeti intenzivan miris dima i papra, a potom miris sušenog mesa i jetre.

Zbog čvrstoće komadića mesa i mekoće jetre u ustima nastaje heterogena tekstura. Masno tkivo s vrata može biti mekano i hrskavo. Omjer soli, sušenog mesa, jetre i masnog tkiva je savršen, a nadopunjuju ga vrlo izražena nota papra i postojani okus dima koji ostaje u ustima, ali ne prikriva cjelokupni okus.

Fizikalno-kemijska svojstva

— vlažnost proizvoda kojem su odstranjene masti (HPD) ≤ 75 %,

— lipidi (uz HPD od 75 %) ≤ 45 %,

— omjer kolagena i proteida ≤ 22 %,

— ukupni topivi šećeri (uz HPD od 75 %) ≤ 2 %.

Dužina i težina proizvoda opisane su u tablici u nastavku:

Crijevo Promjer crijeva Veličina proizvoda Suha masa Tanko crijevo 28–42 mm 15–30 cm 200–500 g > 30 cm > 500 g

Proizvod se prodaje cijeli ili narezan.

Cijeli se prodaje kao kobasica u obliku slova „U”, pri čemu su mu dva kraja podvezana ili zatvorena klipsom i povezana konopcem.

Kriške se prodaju pakirane u foliji, u vakuumu ili u kontroliranoj atmosferi.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sirovine za proizvodnju proizvoda „Figatelli de l’Ile de Beauté”/„Figatellu de l’Ile de Beauté” dobivaju se od svinja za proizvodnju mesa ili krmača (najviše 50 % mase sirovina) u skladu sa sljedećim kriterijima:

— životinje su bez alela RN minus te ih je manje od 3 % osjetljivo na halotan,

— obrok za vrijeme tovljenja svinja za proizvodnju mesa te gravidnosti ili mirovanja krmača sadržava manje od 1,9 % linolne kiseline,

— krmače miruju najmanje 15 dana između odvikavanja odojaka od sisanja i klanja,

— od istovara životinja u klaonici do njihova klanja moraju proći najmanje dva sata,

— masa toplog trupa svinje za proizvodnju mesa iznosi ≥ 75 kg,

— masa toplog trupa krmače (bez glave i vimena) iznosi ≥ 120 kg,

— krajnja pH-vrijednost iznosi od 5,50 do 6,20,

— tragovi krvi, apscesi, prljavština od izmeta ili sredstva za podmazivanje tekuće vrpce, nedostatak boje ili konzistencije,

— masno tkivo je bijelo i čvrsto,

— meso je ružičaste do crvene boje.

Odrezani komadi koji se upotrebljavaju jesu vrat, prsa, odresci, jetra i srce te im je koža ispravno odstranjena.

Udio podbratka u nadjevu mora iznositi najmanje 25 % jer on proizvodu daje specifičnu hrskavost.

U nadjevu je obvezan i udio jetre od 30 do 50 %.

Komadi se zaprimaju svježi ili zamrznuti.

3.4. Posebni proizvodni postupci koji se moraju provesti na određenom zemljopisnom području

Proizvodnja proizvoda „Figatelli de l’Ile de Beauté”/„Figatellu de l’Ile de Beauté”, uključujući sve faze od mljevenja do sušenja, mora se odvijati na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvodi se nakon rezanja obvezno pakiraju (kriške više nisu u ovitku) u foliju, vakuum ili u kontroliranoj atmosferi.

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Zemljopisno područje zaštićene oznake zemljopisnog podrijetla „Figatelli de l’Ile de Beauté”/„Figatellu de l’Ile de Beauté” obuhvaća dva departmana, odnosno Corse-du-Sud i Haute-Corse.

5. Povezanost sa zemljopisnim područjem

Povezanost zemljopisnog područja i proizvoda „Figatelli de l’Ile de Beauté”/„Figatellu de l’Ile de Beauté” temelji se ponajprije na tradicionalnom znanju i iskustvu te posebnim obilježjima.

Sintagma „Ile de Beauté” često se upotrebljava kao naziv za Korziku, francusku administrativnu regiju i planinski otok Sredozemlja.

Na Korzici prevladava sredozemna klima. Obilježavaju je vruća i suha ljeta te blage i vlažne zime. Na Korzici uglavnom pušu dva vjetra, „a tramuntana” noću zbog kojeg su noći svježe i „u maestrale” danju zbog kojeg su dani suhi.

Pedološki i klimatski uvjeti općenito su vrlo pogodni za rast šuma. Stoga je Korzika šumovita regija na čijoj je cijeloj površini osobito dobro zastupljeno listopadno drveće, prvenstveno šume kestena, hrasta i bukve. Na cijeloj Korzici prosječna stopa pošumljavanja iznosi 46 %, pri čemu pošumljena površina iznosi 401 817 ha, što je znatno više od nacionalne prosječne stope (26,9 %). Hrast je najzastupljeniji od listopadnog drveća, osobito hrast crnika koji zauzima 22 % pošumljene površine otoka. Hrast plutnjak uglavnom se nalazi na središnjem i južnom dijelu otoka te zauzima otprilike 15 % šumske površine. Makija, koja prekriva površinu veću od 200 000 hektara, često predstavlja pravu šumsku populaciju koja može doseći do 5 ili 6 metara visine. Bukva raste iznad 1 000 m nadmorske visine, dok je kesten vrsta koja se vrlo dobro prilagodila prirodnom korzičkom okolišu s obzirom na to da raste na cijelom otoku, a pojedinačna stabla rastu i na obali do 1 200 metara nadmorske visine.

Zahvaljujući izoliranosti, stanovnici Korzike razvili su znanje i iskustvo prilagođeno tim klimatskim uvjetima i šumskim resursima svojeg otoka kako bi proizvodili suhomesnate proizvode.

Naime, suha i vjetrovita klima Korzike pogodovala je razvoju suhog soljenja kao metode konzerviranja svinjskog mesa za razliku od kuhanih suhomesnatih proizvoda na sjeveru Francuske.

Proizvodnja proizvoda „Figatelli de l’Ile de Beauté”/„Figatellu de l’Ile de Beauté” jedna je od najstarijih praksi konzerviranja svinjskog mesa na cijeloj Korzici. Spada među proizvode koji se konzumiraju u kratkom roku nakon klanja krmače. Stoga je suho soljenje oduvijek bio važan dio prehrane na Korzici, a stoga i njezine kulture.

Za proizvodnju proizvoda „Figatelli de l’Ile de Beauté”/„Figatellu de l’Ile de Beauté” upotrebljava se grubo mljevenje kako bi se reproduciralo tradicionalno sjeckanje nožem.

Komadi se zatim miješaju sa sitnom soli te se mogu začiniti vinom ili mirodijama.

Zbog visokih temperatura koje su prisutne veći dio godine, tehnika soljenja morala se usavršiti upotrebom velikih količina crnog papra (od 2 do 6 g/kg). Crni papar, koji se izvorno upotrebljavao kao prirodno sredstvo protiv kukaca, s vremenom je postao jedno od ključnih obilježja proizvoda „Figatelli de l’Ile de Beauté”/„Figatellu de l’Ile de Beauté”.

Za dimljenje se upotrebljavaju stabla lokalnog listopadnog drveća, za razliku od drugih proizvodnji u kojima prevladava crnogorično drveće. Najviše se upotrebljavaju ona stabla drveća koja su najbliža i najdostupnija: hrast, kesten, bukva, maginja i vrijesak. Riječ je o tradicionalnoj tehnici koja se nekoć obično primjenjivala u proizvodnji kestena, vrlo važnoj djelatnosti otočne poljoprivrede. Listopadno drveće s otoka oduvijek se upotrebljavalo za dimljenje suhomesnatih proizvoda jer raste na području cijelog otoka i jer duže gori te su njegovi ostaci izgaranja puno manji od ostataka izgaranja crnogoričnog drveća. Upravo je zbog toga dimljenje profinjeno i nema zasićenosti okusa do koje bi moglo doći upotrebom crnogoričnog drveća, odnosno, dimljenje je „blago”. Njime je ujedno moguće očuvati nasoljenost i proizvodima pružiti vanjsku zaštitu od kukaca. Dimljenje je obilježje kulture koje se osobito susreće u regijama s velikim brojem germanskog stanovništva. Stoga je ta praksa, koja se razvila na cijelom otoku, posebnost koja je slabo raširena na području Sredozemlja.

Konačno, faza sušenja provodi se dotokom vanjskog zraka. Ta faza omogućuje utvrđivanje organoleptičkih svojstava proizvoda.

„Figatelli de l’Ile de Beauté”/„Figatellu de l’Ile de Beauté” vodeći je proizvod Korzike te rezultat znanja i iskustva koji su odraz otoka, njegove kulture i običaja. Odlikuje se posebnim tehnikama proizvodnje koje se prenose s generacije na generaciju. Zbog tog znanja i iskustva poprima sljedeća obilježja:

— boju koja je obično neujednačena jantarna do smeđa, pri čemu će proizvod biti tim crnji što je veći udio upotrijebljene jetre,

— isprva intenzivan miris dima i papra, a potom miris sušenog mesa i jetre,

— heterogenu teksturu zbog čvrstoće komadića mesa i mekoće jetre. Masno tkivo s podbratka može biti mekano i hrskavo,

— savršen omjer soli, sušenog mesa i masnog tkiva,

— izraženu notu papra koja ostaje u ustima nakon prvog okusa i zbog koje je taj pojačan okus postojan,

— druga glavna aroma potječe od jetre,

— postojani okus dima koji ostaje u ustima, ali ne prikriva cjelokupni okus.

U skladu s tradicionalnim tehnikama kao što je grubo mljevenje te s obzirom na klimu i prirodne resurse otoka razvijeno je posebno znanje i iskustvo u pogledu proizvodnje proizvoda „Figatelli de l’Ile de Beauté”/„Figatellu de l’Ile de Beauté”: upotreba velikih količina crnog papra, dimljenje s pomoću stabala lokalnog listopadnog drveća te sušenje dovodom vanjskog zraka metode su koje su posebno prilagođene suhoj i vjetrovitoj klimi, otočnom položaju i šumskom pokrovu otoka.

Tekstura je heterogena zbog grubo mljevenih komada. Upotreba podbratka i jetre daju proizvodu hrskavost i mekoću, što su vrlo posebna obilježja. Aromatski buke je složen i snažan zbog prisustva jetre i aroma.

Upotreba velikih količina crnog papra daje proizvodu izraženu notu papra, što je obilježje proizvoda „Figatelli de l’Ile de Beauté”/„Figatellu de l’Ile de Beauté”.

Dimljenje s pomoću stabala lokalnog listopadnog drveća (kesten, hrast, bukva...) pruža vrlo složenu aromatsku paletu (dug i postojan okus dima u ustima), što je također vrlo važno posebno obilježje proizvoda „Figatelli de l’Ile de Beauté”/„Figatellu de l’Ile de Beauté”. Ono proizvodu ujedno daje intenzivan miris dima i boju koja je obično jantarna.

Sušenjem dovodom vanjskog zraka u unutrašnjost sušionice omogućuju se stabiliziranje i konzerviranje te se pridonosi razvoju organoleptičkih svojstava proizvoda (savršen omjer soli, sušenog mesa i masnog tkiva).

Izoliranost je pogodovala prijenosu tog znanja i iskustva s generacije na generaciju te je omogućila očuvanje svojstava proizvoda „Figatelli de l’Ile de Beauté”/„Figatellu de l’Ile de Beauté”.

Upućivanje na objavu specifikacije

(članak 6. stavak 1. drugi podstavak ove Uredbe)

https://extranet.inao.gouv.fr/fichier/CDC-FigatelliIdB-RepCOM2.pdf

(1) SL L 343, 14.12.2012., str. 1.